钦定古今图书集成/方舆汇编/边裔典/第140卷 > 墨瓦蜡泥加〈亦名玛热辣泥加〉
## 钦定古今图书集成/方舆汇编/边裔典/第140卷 > 墨瓦蜡泥加〈亦名玛热辣泥加〉

天下第五大州，曰墨瓦蜡泥加。先阁龙诸人已觅得
两亚墨利加，西土以西把尼亚国王复念地为圜体，
徂西自可达东向至亚墨利加，海道遂阻，必有西行
入海处。于是选海舶舟师，裹糇粮甲兵，命一强力之
臣墨瓦兰者往访。墨瓦兰承命沿亚墨利加东偏，纡
回数万里，展转经年，人情厌斁，辄思反国。墨瓦兰惧
无以复命，拔剑下令曰：“有言归国者斩！”舟人震慑，贾
勇而前。忽得海峡，亘千馀里，海南大地，又恍一乾坤。
墨瓦兰率众巡行，祇见平原漭荡，杳无涯际。入夜，燐
火星流，弥漫山谷，因命为火地。他方或以鹦鹉名州
者，以其所产鹦鹉，亦此大地之一隅，谓墨瓦兰开此
区，遂以其名命曰《墨瓦蜡泥加》。墨瓦兰。既逾此峡，入
太平大海，自西复东，直抵亚细亚马路古界，度小西
洋，越利未亚大浪山而北折遵海还报本国遍绕大
地一周，四过赤道，下历地三十万馀里，从古航海，未
有若斯者。名其舟为“胜舶”，言战胜风涛之险，奏巡方
伟功。其人物、风俗、山川、畜产、鸟兽虫鱼，俱无传说，即
南极度数、道里远几何，皆推步未周，不漫述以俟，后
或有详之者。